Den møllevinge, der mandag morgen skulle flyttes fra Hanstholm Havn, får lov til at blive stående i hvert fald en dag endnu. Det skyldes de isglatte veje, som ikke er sikre at køre på. - Det er jo isslag, som bliver ved med at komme i øjeblikket med den kolde jord. Det er vi ikke herrer over, siger Gert Overgaard Madsen, transportmanager hos Torben Rafn A/S, der er ansvarlig for transporten. Den mere end 115 meter lange vinge fra Vestas skulle have været flyttet fra havnen til testcenteret i Østerild, og yderligere to vinger venter derefter. Flyttes tirsdag Nu er planen at prøve igen tirsdag efter at have saltet, ryddet og skrabet is fra vejene i løbet af eftermiddag og aften. - Så satser vi benhårdt på klokken ni i morgen. Men sikkerheden kommer selvfølgelig i første række, så hvis vi står i samme situation der, så tager vi den time for time, ligesom i dag, slutter Gert Overgaard Madsen.

Opsummering:
Mandagens isslag har resulteret i flere trafikulykker i Nordjylland - nu flyttes  transporten af en gigantisk møllevinge med en dag på grund af de farlige kørselsforhold.